Volodümür Jcärbüzküy

Hiel ‚Volodümür Vasülyovüc Jcärbüzküy’ (Lukrayänapüko: ‚Володимир Васильович Щербицький’) (pemotöl in ‚Värhnyodniprovsk’ tü 1918, febula d. 17id; edeadöl in ‚Küyiv’ tü 1990, febula d. 16id) äbinom bolitan Lukrayänik. As sekretan balid paleta kobädimik Lukrayäna dü yels 1972–1989 äbinom pösod veütikün in Sovyätarepüblik sogädimik Lukrayänik. 

 Lifajenäd 
Ästudom in zif Dnäpropetrovsk pö stitod kiemavik⸗kaenavik ed äfistudom ün 1941. Poso ävobom as kaenal. Ün 1955 ävedom sekretan balid paleta kobädimik Lukrayäna (ela ‚K.P.U.’), kel äbinon diläd paleta kobädimik Sovyätabalatama (ela ‚K.P.S.S.’), in provin Dnäpropetrovsk. Ün 1957 ävedom paletasekretan ela ‚K.P.U.’, ün 1971 liman bolitabüra ela ‚K.P.S.S.’. Dü yels ot äbinom depütäb in sovyät löpikün Lukrayäna, ä sis 1958 depütäb in sovyät löpikün Sovyätabalatama. 

Dü yels 1961–1963 e 1965–1972 el ‚Jcärbüzküy’ äbinom reiganefapresidan Sovyätarepüblika sogädimik Lukrayänik. Pos necäl hiela ‚Petro Jeläst’ as sekretan balid ela ‚K.P.U.’ ün yel: 1972 ‹ el ‚Jcärbüzküy’ äsökätom omi. Kludo ‚Jcärbüzküy’ ävedom pösod nämädikün ä veütikün in sovyätarepüblik at.

Äbinom kompenan fiedik dugana sovyätik: hiela ‚Leonid Bräȷnäv’. Dü reigatim oma dunamod Rusänama pävemükon e taans guvanefa päpöjütons seväriko. Primätü om Rusänapük ävedon dakosädapük balik paleta⸗ ä tataparata lölik in Lukrayän. Too äbegom i fluni oka ad jelodön demädis konömik Lukrayäna ninü Sovyätabalatam. Do el ,Jcärbüzküy’ äslopom lovesumi hiela ‚Miqail Gorbacov’ ün yel: 1985, äbinom taan gretik votastidas demokratik. Du in Rusän ed in tats baltik pöpafronts äbitikons, Lukrayän äblebon rampar dakipiälima. Ägididom demü klänäd lunik katastrofa in el ‚Cärnobül’.

Ün setul 1989 änecalikom as sekretan balid ela ‚K.P.U.’, calöfiko kodü saun oma, e päsökätom fa hiel ‚Volodümür Ivajko’. Ädeadom latikumo mö muls lul. El ,Jcärbüzküy’ älabom soni bal e dauti bal.


Klad:Bolitans Lukrayänik
Klad:Moteds ün 1918
Klad:Deadams ün 1990